
Fenološki razvoj vinske trte 
Na območju vinorodnega pod okoliša Šmarje – Virštanj, Slovenskih Konjic in Spodnje Savinjske doline je vinska trta v povprečju na opazovane lokacije in sorte v fenološki fazi BBCH 15 – 16 (5 - 6 razprtih listov). Mladice v povprečju dosegajo dolžino od 14 do 18 cm, pri sortah Chardonnay, Rumeni muškat pa so te dolge od 20 do 25 cm.
Peronospora in oidij vinske trte
Zalo hladno vreme med 16. in 26. aprilom je upočasnilo zelo hiter začetek rasti vinske trte v prvi polovici meseca aprila. Zato v obdobju hladnega vremena niso bili ustvarjeni pogoji za razvoj peronospore. Tudi model za napoved peronospore do sedaj še ni javil izpolnjenih pogojev za prvo primarno okužbo. Vremenska napoved v drugi polovici tedna napoveduje nestanovitno in sorazmerno toplo vreme. Zato lahko pričakujemo hitrejši razvoj vinske trte in ob padavinah tudi ustvarjene pogoje za prvo primarno okužbo. 
Spremljajte vremensko napoved in v primeru padavin, opravite preventivno škropljenje proti tej bolezni. 
Prvo škropljenje proti peronospori opravite z enim od kontaktnih fungicidov kot so: Delan pro (3 L/ha), Folpan 80 WDG (1,25 kg/ha), Follow 80 WG (1,25 kg/ha) ali Polyram DF (2,4 kg/ha).
V ekološki pridelavi za zatiranje peronospore uporabite enega izmed pripravkov na osnovi bakra kot so: Badge WG, Cupoxat, Kocide 2000 ali Nordox 75 WG.
Za zatiranje oidija vinske trte in temperaturah nad 15 °C, dodajte pripravke na osnovi močljivega žvepla kot so:
	Pripravek
	Odmerek

	Cosan, Kumulus DF, Pepelin, Microthiol special, Microthiol disperss Thiovit Jet, Vindex 80 WG, Sulfar
	3 - 8 kg/ha

	Cosavet DF, Močljivo žveplo Karsia DF
	3,6 - 8 kg/ha

	Biotip Sulfo 800 SC, Pol- Sulphur 80 WG, WP, Pol- Sulphur 800 SC
	4 L/ha

	Azumo WG
	4 - 8 kg/ha

	Vertipin od 7 razprtih listov dalje
	5 - 7,5 L/ha

	Cosinus
	8 kg/ha


V vinogradih, kjer je v lanskem letu prišlo do močnejših okužb z oidijem, priporočamo namesto naštetih pripravkov uporabo pripravka Universalis ( 2 L/ha), ki deluje tako na oidij kot peronosporo in črno pegavost). Proti oidiju vinske trte lahko uporabite tudi pripravek Karathane Gold 350 EC (0,5 L/ha, ki ga dodate že naštetim kontaktnim fungicidom za zatiranje peronospore. 
V primeru toče opravite škropljenje s kontaktnim fungicidom na osnovi aktive snovi folpet kot sta: Folpan 80 WDG ali Follow 80 WG. 

